Tiedekin sen todistaa: Elämä paranee vanhetessa!
perjantai 11.04.2014 klo 15:12
Elämä ei suinkaan pääty nuoruusvuosien huvettua. Päin vastoin.
Onnellisuutta lisää tietoisuus siitä, että ainakin osa elämän päämääristä on jo saavutettu. COLOURBOX
Useissa tuoreissa tutkimuksissa on saatu näyttöä siitä, ettei onnellisuus ole vain nuoruusvuosiin. Itse asiassa yleinen tyytyväisyys ja elämänlaatu näyttävät vain paranevan, kun suuret elämäntapahtumat ovat takana. Tässä kuusi esimerkkiä.
1. Onnellisuus on huipussaan 69-vuotiaana
Hiljattaisen tutkimuksen mukaan ihmisen elämässä on kaksi ajankohtaa, jolloin hän on onnellisimmillaan. Toinen näistä on 23-vuotiaana ja toinen 69-vuotiaana. Toisessa tutkimuksessa taas selvisi, että 85-vuotiaat ovat elämäänsä tyytyväisempiä kuin 18-vuotiaat.
2. Ei jatkuvaa alamäkeä
Onnellisuus ei kulje jatkuvaa alamäkeä nuoruuden huippuvuosista alkaen. Usein se on huipussaan nuorena ja kuopan pohjalla neli-viisikymppisenä. Keski-iän kriisin jälkeen onnellisuus sitten lähtee uuteen nousuun. The Economist -lehden mukaan ilmiö on maailmanlaajuinen ja dokumentoitu useissa maissa. Mahdollisia selityksiä sille on monta. Yksi merkittävä tekijä voi kuitenkin olla kunnianhimon vähentyminen ja oman osansa hyväksyminen.
3. Nuoruuden rinnastaminen onnellisuuteen virhe
Sekä vanhat että nuoret ovat taipuvaisia pitämään nuoria onnellisempina. Tämä ei ole kuitenkaan totuus. Duken yliopistossa tehtiin koe, jossa kolmikymppisiä ja seitsemänkymppisiä pyydettiin arvioimaan, kummat olivat onnellisempia. Molempien mielestä kolmikymppiset. Vastaajien omaa onnellisuutta arvioineiden kysymysten perusteella kuitenkin selvisi, että seitsemänkymppiset olivat tyytyväisempiä elämäänsä.
4. Vanhempana arvostaa pieniä asioita enemmän
Brownin yliopiston tutkimuksen mukaan nuoret aikuiset kaipaavat suuria elämyksiä: matkoja, rakastumisen huumaa ja jännittäviä kokemuksia. Kypsemmät taas arvostavat arkisempia asioita ja jokapäiväisiä pikkuiloja. He nauttivat siitä, mitä heillä jo on.
Itsensä hyväksyminen helpottuu iän myötä ja vapauttaa turhista paineista. COLOURBOX
5. Päämäärien saavuttaminen tekee onnelliseksi
Viime vuonna Britanniassa tehdyn kyselyn mukaan ihmiset pitävät itseään onnellisimpana 37-vuotiaana. Tulosten perusteella voi vetää sen johtopäätöksen, että onnellisuutta lisää tietoisuus siitä että ainakin osa elämän päämääristä on jo saavutettu. Sen ansiosta voi ottaa jo vähän rennommin ja nauttia kyydistä. Tämä lievittää stressiä.
Tavoitteita ei kannata kuitenkaan tavoitella liian kunnianhimoisesti. Kunnianhimoiset ihmiset ovat todennäköisesti menestyvämpiä, mutta eivät nauti elämästään samalla tavalla. Vuonna 2012 Journal of Applied Psychology -lehdessä ilmestyneen tutkimuksen mukaan vähemmän kunnianhimoiset ovat onnellisempia.
6. Ikä opettaa hyväksymään
Hyvinvointi riippuu monesta seikasta. Itsensä hyväksyminen on kuitenkin merkittävässä roolissa. Iän myötä tämä käy usein helpommaksi, vahvistaa muun muassa viime vuonna Australiassa tehty tutkimus.